กระทรวงมหาดไทย ซ้อมขบวนเชิญน้ำอภิเษก ในการพระราชพิธีบรมราชาภิเษก พุทธศักราช 2562 อย่างพระสมเกียรติ
ช่วงเช้าวันนี้ (11 เม.ย. ) กระทรวงมหาดไทยได้ทำพิธีซ้อมขบวนเชิญน้ำอภิเษก จากกระทรวงมหาดไทย ไปยังวัดสุทัศนเทพวราราม และจากวัดสุทัศนเทพวราราม ไปยังพระอุโบสถวัดพระศรีรัตนศาสดาราม โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานในพิธี พร้อมด้วย นายสุธี มากบุญ รัฐมนตรีช่วยว่าการกระทรวงมหาดไทย ผู้ว่าราชการกรุงเทพมหานคร และผู้ว่าราชการจังหวัดทุกจังหวัด ร่วมการซักซ้อมอย่างพร้อมเพรียงสมพระเกียรติ                 โดยก่อนเคลื่อนขบวนฯ ผู้เชิญคนโทน้ำอภิเษก จำนวน 86 คน ได้เชิญคนโทน้ำอภิเษกลงจากห้องดอกแก้ว ชั้น 2 ศาลาว่าการกระทรวงมหาดไทย ทางบันไดหน้ามุข นำไปวางเรียงบนรถเชิญน้ำอภิเษก จากนั้นได้เคลื่อนขบวนจากกระทรวงมหาดไทย ไปตามถนนอัษฎางค์ เลี้ยวขวาเข้าสู่ถนนบำรุงเมือง ตรงไปยังวัดสุทัศน์เทพวราราม เพื่อประกอบพิธีเสกน้ำอภิเษก และเชิญคนโทน้ำอภิเษกออกจากพระวิหาร วัดสุทัศน์เทพวรารามฯ เคลื่อนขบวนต่อไปตามถนนดินสอ เลี้ยวซ้ายเข้าสู่ถนนราชดำเนินกลาง เข้าสู่ถนนราชดำเนินใน ตรงไปยังประตูสวัสดิโสภา จากนั้น จะเชิญคนโทน้ำอภิเษก ลงจากรถเชิญน้ำอภิเษกไปยังด้านหน้าปราสาทพระเทพบิดร และเชิญคนโทน้ำอภิเษกไปวางในพระอุโบสถ วัดพระศรีรัตนศาสดารามก่อนเคลื่อนขบวนกลับกระทรวงมหาดไทย        สำหรับการซ้อมในวันนี้ เป็นการซ้อมเสมือนจริง ก่อนมีพิธีจัดริ้วขบวนเพื่อเชิญคนโทน้ำอภิเษก ไปยังพระวิหารวัดสุทัศนเทพวราราม ในวันที่ 18 เมษายน และจัดริ้วขบวนเชิญคนโทน้ำอภิเษก จากวัดสุทัศนเทพวราราม ไปยังพระอุโบสถวัดพระศรีรัตนศาสดารามในพระบรมมหาราชวังในวันที่ 19 เมษายนนี้ เพื่อประกอบพิธีเสกน้ำอภิเษก